"Bad Boys" hem nanvuch aikun kampero sutt'ta-so dista, karonn 'bad' hem utor mon'xachea unnem molacho dorzo dakoita. Mathew-bab Araujon apli poili VCD heach nanvan uzvaddailea. He VCD-int Araujo bab adhunik kallar ghoddtat tosleo ghoddnneo uzvadda haddta. Ghorchim usko dhortat, ghorchea vhoddilacho punn tancheo xiddkavnneo to bherea kanar ghalta. Thoddim, ghoracho vhoddil koslem kam' korta tem pollenastana, tacher dubav ghaltat, kimtiche vostunche axek lagun hacho porinnam' koslo zata tem he VCD-int soroll spoxtt kela. Dor eka kantaran hi VCD nettoilea. Dha-i kantaram molachi xikovnn (value based) dilea. Monisponnachea totvancher attaplelim asat ani mon'xak apli zababdari visvaxiponnan samballunk, zagoitat, dekik kanknnam, moladik vostu, zomin, ekuch Dev. Toxench supurlo Maythan amchea dolleantlim dukham vhanvoilea bogor ravona. Onath bhurgeachi churchureanchi poristhiti spoxtt korta. Bab Eldair aplea komik kantaran amkam hansoit, nachoit urber dovorta ani margayen amchi ghot kitem zalea hem chitarun raj choloiteleanchea tonddant koddu pil'lam ghalea bogor ravona. He VCD-int favo titlem hanspachem pixem lavunk Selvy ani Agostinho hajir asat.
 "Bad Boys" he VCD-int jem dakoll kelam tem hea adhunik kallar ekdom gorjechem ani dekichem. "Vaitt vaittanuch mellta" ho sondex amkam he VCD-intlean porgott zata. Bhag ghetlolea dor eklean apli bhumika bes bori kelea. Aplea suvadik tallean gitantlim bhavnam ugddapim korun, ek-eklea gavpean xembhor tok'ke diun dor eka gitak nit kel'li amkam thavi zata. He VCD-int mon dipkaita toslem soimbik chitr favo te porim manddun haddlam. Araujo baban aplea boroupant ani digdorxonant, apunn-ui unchlea panvddear asa mhunn xik'ko marla.
 He VCD-intlea dor eklea kolakorak, gayonak, komik kortoleak amchi xabaski pattoitana, Bapacho axirvad tumcher ani tumchea kolecher ami magtanv. Boro sondex tuvem sodanch diunk tuzo vavr machier chalu dovorcho mhunn amchem magnnem. Kherit porbim Bab Maythan ani Eldair-ak, hanv mhonntolom aslom "Tumkam lamb auk asa, Devachea axirvadan fuddem chantt marat.... " Mathew Araujo xabaski tuka, amcho ani amchea soglleancho axirvad tuka. Ghoddta titleamni hi VCD gheun pollet zalear mhojean khatren mhonnum ieta borem xikop tumi gheunk pavtole. Somazache goticho thav tumi ghetole.
 Subscribe to: Post Comments (Atom)